Orabel Thortvedt

**Orabel Josephine Thortvedt** (1896–1983) var en norskættet amerikansk kunstner, maler, skulptør og lokalhistoriker. Mye av hennes arbeid fokuserte på familiens migrasjonshistorie og pionérliv i Minnesota.

## Biografi
Orabel ble født i Clay County, Minneapolis, datter av Levi og Ingeborg. Hun hadde fire søsken, brødrene Goodwin og Norman og søstrene Eva og Stella.

Orabels farfar Olav Geitestad (Thortvedt) ledet i 1860 en ekspedisjon med nesten 100 nordmenn fra Fyresdal i Telemark og emigrerte med store deler av familien til Houston County, USA. Ti år senere reiste familien til Nord-Minnesota der det fortsatt var åpent land og mulig å bosette seg der man ønsket. Rundt gården deres i Clay County oppsto *Buffalo River Settlement* som var en av de sentrale norske bosettingene i Midtvesten. Denne migrasjonshistorien opptok Orabel hele livet og ble skildret av henne i mange fortellinger, maleri, tegninger og mer enn 60 utklippsbøker. 

I tenårene mistet hun mye av hørselen, det var da hun for alvor begynte å skrive, tegne, male og skulptere. Hun lærte å lese på leppene på en skole for døve i Minneapolis. Hun fikk stipend til å studere kunst og kreativ skriving ved Minneapolis School of Art og University of Minnesota. Orabel begynte å skrive dagbok i 1923 og manuskriptet til familiesagaen *Red River Girl* ble påbegynt i 1930. Alle forsøk på å få Red River Girl publisert feilet men hun fortsatte med omskrivning og bearbeiding av manuskriptet så lenge hun levde. Hun livnærte seg på å lage dyreportretter av kjæledyrene til velstående familier de årene hun bodde i Minneapolis. Etter foreldrenes død i 1938 returnerte hun til familiegården Thortvedt Farm i Clay County. I tillegg til å dokumentere livet til nybyggere i området malte hun ofte familiegården og omgivelsene. Hun produserte en serie med takkekort i akvarell og malte fugler på hvitt porselen. I leire fra Red River Valley skar hun ut figurer i naturlig størrelse, ofte gjorde hun dette direkte i leirebreddene til Buffalo River og fotograferte da verket før det ble vasket bort av vær og vind.

Orabels arbeid har bidratt til en bedre forståelse av amerikansk immigrasjonshistorie og særlig den norske immigrasjonen til Red River Valley. I 2021 mottok Tilman Hartenstein, Lene Teigland Kleivi og Dag Rorgemoen ved Vest-Telemark museum *Clay County Heritage Award* for arbeidet om Orabel Thortvedt.


File:Orabel Thortvedt – Mound Prairie in Houston County 1860's.jpg|Parti fra Houston County i 1860-årene
File:Orabel Thortvedt – Midtgarden og Skrevatn, Hauggrend, Fyresdal.jpg|Parti fra Fyresdal. Malt av Orabel Thortvedt
File:Orabel Thortvedt - Painting Red River Trail 1870.tif|Maleri av Orabel Thortvedt: «Red River Trail» fra 1870
File:Orabel Thortvedt - My mother Ingeborg (Midtgarden) Thortvedt.tif|Pennetegning av kunstnerens mor
File:Orabel Thortvedt - Horse Power Threshing.tif|Tresking med hest
File:Orabel Thortvedt - making clay sculpture at Red River 1920's.tif|Orabel Thortvedt – laget leireskulptur ved Red River i 1920-årene
File:Orabel Thortvedt - Clay sculpture by the Red River.jpg|Leireskulptur av Orabel Thortvedt


## Bibliografi
* 1977: *Candles in the wind*. Hack, Edris Probstfield. Illustrasjoner: Orabel Thortvedt

## Utstillinger
* 1934: Utstilling. Minnesota State Fare
* Utstilling. Midwest Invitational exhibit, Rourke Art Gallery.

## Litteratur
* 2000: *Paintings by Minnesotans of Norwegian background 1870-1970*. Nelson, Marion John. (Norwegian-American Historical Association). ISBN 0-87732-090-X
* 2020: Red River Girl: the art of Orabel Thortvedt/Jenta ved Red River: Orabel Thortvedt og kunsten hennar. (Vest-Telemark museum). ISBN 9788269014266
* 2024: *Prairie Daughters: The Art and Lives of Annie Stein and Orabel Thortvedt.* Krueger. Pheil & Vedaa. (Historical and Cultural Society of Clay County).

## Utstillinger om Orabel
* 2013: *Prairie Daughters: The Art and Lives of Orabel Thortvedt and Annie Stein.* Historical and Cultural Society of Clay County (HCSCC) i Moorhead, Minnesota, USA.
* 2018: *Red River Masters: The Birth of the F-M Art Scene*. Hjemkomst Center, Moorhead, Minnesota, USA.
* 2020/21: *Red River Girl. Vest-Telemark museum* i Eidsborg.

## Referanser